তথ্যবিবরণী নম্বর : ৪৯৯২

**অর্পিত দায়িত্ব যথাযথভাবে পালনই দেশপ্রেম**

 **--- প্রাথমিক ও গণশিক্ষা সচিব**

ঢাকা, ৩ পৌষ (১৮ ডিসেম্বর) :

 প্রাথমিক ও গণশিক্ষা সচিব ফরিদ আহাম্মদ বলেছেন, অর্পিত দায়িত্ব যথাযথভাবে পালনই দেশপ্রেম। দেশপ্রেমকে ধারণ করে, মহান মুক্তিযুদ্ধের চেতনায় প্রজ্জ্বলিত দুর্বার সাহস বুকে সমৃদ্ধ স্বদেশ সৃষ্টির প্রত্যয়ে নিরলস প্রয়াস চালিয়ে যেতে হবে।

 সচিব বলেন, সমৃদ্ধ বাংলাদেশের চাবিকাঠি আজকের শিশুরা। তাদের হাতেই গড়ে উঠবে উন্নত বাংলাদেশ। চতুর্থ শিল্প বিপ্লবের সম্ভাবনাকে যথাযথ কাজে লাগিয়ে বাংলাদেশের অগ্রগতিতে নেতৃত্ব দেবে শিশুরা। এ জন্যই বর্তমান সরকার একটি মানসম্মত শিক্ষা নিশ্চিত করতে সম্ভব সকল পদক্ষেপ গ্রহণ করেছে।

 সচিব আজ ঢাকা পিটিআই মিলনায়তনে মহান বিজয় দিবস উপলক্ষ্যে প্রাথমিক শিক্ষা অধিদপ্তর আয়োজিত আলোচনা সভায় প্রধান অতিথির বক্তৃতায় এ কথা বলেন।

 প্রাথমিক শিক্ষা অধিদপ্তরের মহাপরিচালক শাহ রেজওয়ান হায়াতের সভাপতিত্বে অনুষ্ঠানে অন্যদের মধ্যে বক্তৃতা করেন প্রাথমিক ও গণশিক্ষা মন্ত্রণালয়ের অতিরিক্ত সচিব আবু বকর সিদ্দিক, প্রাথমিক শিক্ষা অধিদপ্তরের অতিরিক্ত মহাপরিচালক সৈয়দ মামুনুল আলম।

 আলোচনায় মূল প্রবন্ধ উপস্থাপন করেন অধিদপ্তরের পরিচালক ড. উত্তম কুমার দাশ।

#

তুহিন/পাশা/সিরাজ/সঞ্জীব/জয়নুল/২০২২/২১৩০ঘণ্টা

Handout Number : 4991

**The first ever multi-sectoral technical delegation from**

**Mozambique visits Bangladesh to develop cooperation**

Dhaka, 18 December 2022 :

 A 5-member multi-sectoral technical delegation led by Ambassador Jose Matsinha, Director General for Asia and Oceania, Ministry of Foreign Affairs and Cooperation of Mozambique  is visiting Bangladesh in order to identify potential areas of cooperation in different sectors including trade and investment. The delegation has been formed at the advice of the President of Mozambique to whom the delegation would provide feedback on the potential areas of cooperation.

 The delegation comprises officials of Economic and Finance Authority, Investment and Export Promotion Authority and Ministry of Foreign Affairs. The delegation also includes their High Commissioner based in New Delhi. They will have a number of meetings at government Ministries as well as with private sectors. They will also visit some industrial units in Bangladesh. This is the first ever visit of such a government level delegation in Bangladesh. The President of Mozambique is due to visit Bangladesh in 2023.

 The visiting delegation met with Shabbir Ahmad Chowdhury, Secretary (West) of Ministry of Foreign Affairs at his office today. At the outset, Secretary (West) welcomed the Mozambican delegation to Bangladesh. He mentioned that Bangladesh government has adopted policy to enhance relations with African countries and ready to explore cooperation in different sectors including trade and economy. He underlined agreements may be concluded in promotion of trade and industries and other areas. He urged the Mozambican government to appoint an Honorary Consul in Bangladesh to foster relations. The Mozambican delegation thanked Bangladesh government for organizing the visit. Mr. Matsinha invited Bangladeshi investors to invest in Mozambique. He underscored that a general corporation agreement may be concluded and regular Foreign Office Consultations may be organized. He underlined the engagement of private sectors to develop trade and business. Secretary (West) proposed that Bangladesh entrepreneurs and farmers may establish Contract Farming in Mozambique. The Mozambican side also strongly suggested cooperation in this sector. The Secretary (West) also sought support of Mozambique for the repatriation of the forcibly displaced Rohingya people to their homeland.

#

Mohsin/Siraj/Sanjib/Zoynul/2022/2145 hour

তথ্যবিবরণী নম্বর : ৪৯৯০

**সাংস্কৃতিক আন্দোলনই স্বাধীনতা আন্দোলনের বীজ বপন করে**

 **--- সংস্কৃতি প্রতিমন্ত্রী**

ঢাকা, ৩ পৌষ (১৮ ডিসেম্বর) :

 সংস্কৃতি বিষয়ক প্রতিমন্ত্রী কে এম খালিদ বলেছেন, সাংস্কৃতিক আন্দোলনই স্বাধীনতা আন্দোলনের বীজ বপন করে এবং এর মাধ্যমে স্বাধীনতা পরিপূর্ণতা লাভ করে। ষাটের দশকে সাংস্কৃতিক আন্দোলনের পরিপ্রেক্ষিতে সৃষ্টি হওয়া ছায়ানট, উদীচীসহ বিভিন্ন সাংস্কৃতিক সংগঠন মহান মুক্তিযুদ্ধে গুরুত্বপূর্ণ ভূমিকা পালন করেছে। মুক্তিযুদ্ধকালীন স্বাধীন বাংলা বেতার কেন্দ্রই ছিল তখন সাংস্কৃতিক আন্দোলনের কেন্দ্রবিন্দু। সেসময় সংস্কৃতিকর্মীরা মুক্তিযোদ্ধাদের দেশপ্রেমে উদ্বুদ্ধ ও অনুপ্রাণিত করেছিল।

 প্রতিমন্ত্রী আজ রাজধানীর বাংলা একাডেমির আবদুল করিম সাহিত্যবিশারদ মিলনায়তনে মহান বিজয় দিবস উদ্যাপন উপলক্ষ্যে সংস্কৃতি বিষয়ক মন্ত্রণালয় আয়োজিত 'মহান মুক্তিযুদ্ধে বিজয় অর্জনে সাংস্কৃতিক আন্দোলনের তাৎপর্য' শীর্ষক আলোচনা সভা ও সাংস্কৃতিক অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের নেতৃত্বে বিভিন্ন ধারাবাহিক স্বাধিকার ও গণতান্ত্রিক আন্দোলনের মাধ্যমে এদেশ স্বাধীনতা লাভ করে। ১৯৫২ এর ভাষা আন্দোলন, ১৯৫৪ এর যুক্তফ্রন্ট নির্বাচন, ১৯৫৮ এর সামরিক শাসন জারি, ১৯৬২ এর শিক্ষা আন্দোলন, ১৯৬৬ এর ছয়দফা আন্দোলন, ১৯৬৯ এর গণঅভ্যুত্থান, ১৯৭০ সালের নির্বাচন ও ১৯৭১ সালের মহান মুক্তিযুদ্ধের মাধ্যমে জন্ম লাভ করে স্বাধীন সার্বভৌম বাংলাদেশ। স্বাধীনতা আন্দোলনের গৌরবময় ইতিহাসে কোথায় রয়েছে জিয়াউর রহমানের নাম প্রশ্ন রেখে প্রতিমন্ত্রী বলেন, পাঠক ও ঘোষক কোনোদিন এক হতে পারে না। জিয়াউর রহমান বঙ্গবন্ধুর পক্ষে স্বাধীনতার ঘোষণা পাঠ করেছিলেন।

 সংস্কৃতি বিষয়ক মন্ত্রণালয়ের সচিব মোঃ আবুল মনসুরের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন বাংলা একাডেমির মহাপরিচালক কবি মুহম্মদ নূরুল হুদা, সংস্কৃতি বিষয়ক মন্ত্রণালয়ের অতিরিক্ত সচিব ও বাংলাদেশ শিল্পী কল্যাণ ট্রাস্টের ব্যবস্থাপনা পরিচালক অসীম কুমার দে, বাংলাদেশ জাতীয় জাদুঘরের মহাপরিচালক মোঃ কামরুজ্জামান, গণগ্রন্থাগার অধিদপ্তরের মহাপরিচালক মোঃ আবুবকর সিদ্দিক ও জাতীয় গ্রন্থকেন্দ্রের পরিচালক কবি মিনার মনসুর।

 অনুষ্ঠানে স্বাগত বক্তব্য রাখেন সংস্কৃতি বিষয়ক মন্ত্রণালয়ের অতিরিক্ত সচিব মনিরুল আলম। ধন্যবাদ জ্ঞাপন করেন সংস্কৃতি বিষয়ক মন্ত্রণালয়ের অতিরিক্ত সচিব (প্রশাসন) হাসনা জাহান খানম।

#

ফয়সল/পাশা/সিরাজ/সঞ্জীব/মাহমুদ/জয়নুল/২০২২/২০০০ঘণ্টা

তথ্যবিবরণী নম্বর : ৪৯৮৯

**আগামী মাস থেকে চালু হচ্ছে ভূমিসেবা কাস্টমার কেয়ার সেন্টার**

ঢাকা, ৩ পৌষ (১৮ ডিসেম্বর) :

 ভূমি সচিব মোঃ মোস্তাফিজুর রহমান বলেছেন, আগামী বছরের প্রথম মাসে ভূমিসেবা কাস্টমার কেয়ার সেন্টার চালু হবে। কাস্টমার কেয়ার সেন্টারটি রাজধানীর তেজগাঁওয়ে অবস্থিত ভূমি ভবনে স্থাপন করা হয়েছে।

 আজ সচিবালয়ে ভূমি মন্ত্রণালয়ের সম্মেলন কক্ষে ভূমি মন্ত্রণালয়ের সাথে আইসিটি বিভাগের আওতাভুক্ত এসপায়ার টু ইনোভেট (এটুআই)-এর মধ্যে অনুষ্ঠিত এক সমঝোতা স্মারক স্বাক্ষর অনুষ্ঠানে প্রধান অতিথির বক্তব্যে ভূমি সচিব এ কথা বলেন। ভূমি মন্ত্রণালয়ের যুগ্ম সচিব ড. মোঃ জাহিদ হোসেন পনির এবং এটুআই প্রকল্প পরিচালক ড. দেওয়ান মুহাম্মদ হুমায়ুন কবীর নিজ নিজ প্রতিষ্ঠানের পক্ষে সমঝোতা স্মারক স্বাক্ষর করেন।

 সচিব বলেন, ১৬১২২ কিংবা ৩৩৩ এ কল করে ভূমিসেবা গ্রহণ করার সাথে সাথে নাগরিকগণ ইচ্ছে করলে কাস্টমার কেয়ার সেন্টারে সরাসরি এসে আইনি পরামর্শ এবং বিভিন্ন ধরনের ভূমিসেবা যেমন ই-নামজারি, ভূমি উন্নয়ন কর ইত্যাদি সেবা গ্রহণ করতে পারবেন। প্রাথমিকভাবে ৯ জন কাস্টমার কেয়ার সার্ভিস প্রোভাইডারের মাধ্যমে এই সেবা দেওয়া হবে।

 প্রসঙ্গত, আজকের সমঝোতা স্মারক স্বাক্ষরের ফলে জাতীয় কলসেন্টার ৩৩৩ এবং ভূমিসেবা কলসেন্টার ১৬১২২এর মধ্যে আন্তঃসংযোগ হবে। এ আন্তঃসংযোগের ফলে ৩৩৩ কলসেন্টার থেকে প্রাপ্ত ভূমিসেবা সংক্রান্ত কলসমূহ ১৬১২২ হেল্পলাইনে রেফার করা হবে এবং ১৬১২২ হেল্পলাইনে রেফারকৃত কলের সংখ্যা ধারাবাহিকভাবে প্রতিদিন ৩৩৩ হেল্পলাইনের সাথে সমন্বয় করা হবে। এই দুটি সিস্টেমের মধ্যে উপাত্ত তথ্য বিশ্লেষণ বিনিময় হবার সুযোগ সৃষ্টি হওয়াতে ভূমি সেবা আরো বেগবান হবে।

 অনুষ্ঠানে অন্যদের মধ্যে উপস্থিত ছিলেন ভূমি মন্ত্রণালয়ের যুগ্ম সচিব মোঃ নজরুল ইসলাম, ড. মোঃ মাহমুদ হাসান ও মোঃ খলিলুর রহমান, এটুআই যুগ্ম প্রকল্প পরিচালক শহিদুল ইসলামসহ ভূমি মন্ত্রণালয় ও এটুআই এর বিভিন্ন পর্যায়ের কর্মকর্তা এবং ভেন্ডরের ব্যবস্থাপনা পরিচালকবৃন্দ।

#

নাহিয়ান/পাশা/সিরাজ/সঞ্জীব/মাহমুদ/জয়নুল/২০২২/২০১০ঘণ্টা

তথ্যবিবরণী নম্বর : ৪৯৮৮

**ঐক্যবদ্ধভাবে সকল অপশক্তিকে মোকাবিলা করতে হবে**

 **--- সমাজকল্যাণ মন্ত্রী**

ঢাকা, ৩ পৌষ (১৮ ডিসেম্বর) :

 সমাজকল্যাণ মন্ত্রী নুরুজ্জামান আহমেদ বলেছেন, দেশ যখন উন্নয়নের মহাসড়কে তখন স্বাধীনতা বিরোধীরা ষড়যন্ত্রে মেতে উঠেছে। ঐক্যবদ্ধভাবে সকল অপশক্তিকে মোকাবিলা করতে হবে।

 আজ রাজধানীর আগারগাঁওস্থ সমাজসেবা অধিদফতর মিলনায়তনে সমাজকল্যাণ মন্ত্রণালয়ের আয়োজনে মহান দিবস, ২০২২ উপলক্ষ্যে আয়োজিত আলোচনা অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, বঙ্গবন্ধুর আগে কেউ বাঙালিকে ঐক্যবদ্ধ করতে পারেনি। মহান মুক্তিযুদ্ধে বিজয় অর্জন প্রমাণ করে ঐক্যবদ্ধ বাঙালিকে কেউ পরাজিত করতে পারেনা। সকলে মিলে ঐক্যবদ্ধভাবে দেশের চলমান উন্নয়ন কার্যক্রম বাস্তবায়ন করতে হবে।

 সমাজকল্যাণ মন্ত্রণালয়ের সচিব মোঃ জাহাঙ্গীর আলমের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু।

 সমাজকল্যাণ প্রতিমন্ত্রী বলেন, বঙ্গবন্ধু ৭ মার্চের ভাষণে পরোক্ষভাবে স্বাধীনতার ঘোষণা দিয়েছিলেন। মহান স্বাধীনতার চেতনাকে ধারণ করে দেশের কল্যাণে কাজ করতে হবে। এ স্বাধীনতা রক্তের বিনিময়ে অর্জন, এ কথা স্মরণ রেখে প্রধানমন্ত্রীর হাতকে শক্তিশালী করতে হবে।

#

জাকির/পাশা/সিরাজ/সঞ্জীব/মাহমুদ/জয়নুল/২০২২/১৯৩৫ঘণ্টা

তথ্যবিবরণী নম্বর : ৪৯৮৭

**২১ আগস্ট, অগ্নিসন্ত্রাসের সময় মানবাধিকার বিবৃতিজীবীরা কোথায় ছিলেন-তথ্যমন্ত্রীর প্রশ্ন**

ঢাকা, ৩ পৌষ (১৮ডিসেম্বর) :

এখন যারা মানবাধিকার নিয়ে নানা বিবৃতি দিচ্ছেন তারা ২০০৪ সালের ২১ আগস্ট ঢাকায় আওয়ামী লীগের সভায় গ্রেনেড হামলা এবং ২০১৩-১৪-১৫ সালে বিএনপি আহুত হরতাল-অবরোধে পরিচালিত পেট্রোলবোমা হামলায় পুড়ে শত শত মানুষের মৃত্যুর সময় কোথায় ছিলেন, সে প্রশ্ন রেখেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর ফার্মগেটে কৃষিবিদ ইনস্টিটিউট মিলনায়তনে ১৬ই ডিসেম্বর বিজয় দিবস উপলক্ষ্যে বাংলাদেশ আওয়ামী লীগ আয়োজিত আলোচনা সভায় বক্তৃতায় মন্ত্রী এ প্রশ্ন রাখেন।

ড. হাছান বলেন, ‘এখন মানবাধিকার ব্যবসায়ীরা সরব হয়েছেন। আর মানবাধিকার নিয়ে যারা বিবৃতিজীবী তারাও সরব হয়েছেন। আমার প্রশ্ন ২১ আগস্ট মানবাধিকার ব্যবসায়ীরা কোথায় ছিলেন, এই মানবাধিকার নিয়ে বিবৃতিজীবীরা কোথায় ছিলেন! ২০১৩-১৪-১৫ সালে যখন জীবন্ত মানুষকে পুড়িয়ে হত্যা করা হয়েছে তখন এই মানবাধিকার ব্যবসায়ী-বিবৃতিজীবীরা কোথায় ছিলেন!’

মন্ত্রী বলেন, ‘আজকে বাংলাদেশের প্রশংসা করেন জাতিসংঘের মহাসচিব, মার্কিন রাষ্ট্রপতি, বহুদেশ ও আন্তর্জাতিক সংস্থা আমাদের প্রশংসা করে। এবং  বিশ্বব্যাংক, যে বিশ্বব্যাংক পদ্মা সেতু থেকে মুখ ফিরিয়ে নিয়েছিল, সেই বিশ্বব্যাংক আবার পদ্মা সেতুতে অর্থায়নের প্রস্তাব দিয়েছিল। আমাদের নেত্রী বলেছেন, না আমরা নিজের টাকায় পদ্মা সেতু করব।’

কিন্তু এই বদলে যাওয়া অনেকের পছন্দ নয় বলে সবাইকে সতর্ক করে মন্ত্রী বলেন, ‘যে আন্তর্জাতিক শক্তি স্বাধীনতার বিরুদ্ধে ছিল, যে দেশীয় শক্তি স্বাধীনতার বিরুদ্ধাচারণ করেছে, এই উন্নয়ন তাদের পছন্দ নয়, তাই তারা এখন নানা ষড়যন্ত্রে লিপ্ত।’

#

আকরাম/পাশা/সঞ্জীব/মাহমুদ/রেজাউল/২০২২/১৯১০ ঘণ্টা

তথ্যবিবরণী নম্বর : ৪৯৮৬

**এসডিজি অর্জনে সম্মিলিতভাবে কাজ করার আহ্বান স্থানীয় সরকার মন্ত্রীর**

ঢাকা, ৩ পৌষ (১৮ডিসেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, টেকসই উন্নয়ন লক্ষ্যমাত্রা (এসডিজি) অর্জন করতে হলে আমাদের সবাইকে একসাথে কাজ করতে হবে৷

আজ রাজধানীর তেজগাঁও-এ দৈনিক আমাদের সময় পত্রিকা আয়োজিত টেকসই উন্নয়ন অভীষ্ট-৬ : নিরাপদ পানি, স্যানিটেশন ও হাইজিন, প্রত্যাশা ও করণীয় শীর্ষক জাতীয় সেমিনারে প্রধান অতিথির বক্তব্যে মন্ত্রী একথা বলেন৷

মন্ত্রী বলেন, এসডিজি অভীষ্ট-৬ অর্জনের জন্য সরকারের পাশাপাশি উন্নয়ন অংশীদার ও বেসরকারি প্রতিষ্ঠানেকে এগিয়ে আসতে হবে৷ সরকারের এককভাবে সাফল্য অর্জন করা কঠিন, সামষ্টিকভাবে আমাদের নিজ নিজ ভূমিকা পালন করতে হবে। তিনি বলেন, নিরাপদ পানি ও স্যানিটেশন নিশ্চিত করতে সরকারের প্রচেষ্টা রয়েছে৷ প্রান্তিক জনগোষ্ঠীর প্রতি আলাদাভাবে গুরুত্ব দেওয়া হচ্ছে। প্রধানমন্ত্রী শেখ হাসিনার নেতৃত্বে এখন জাতীয় বাজেট স্থিতিশীল অবস্থায় রয়েছে৷ আমাদের বাজেট বাস্তবায়নে সক্ষমতা বৃদ্ধি করতে হবে বলে তিনি জানান৷

মন্ত্রী আরো বলেন, উপকূলীয়, পার্বত্য এবং খরাপ্রবণ এলাকার জন্য আমাদের ভিন্নভাবে সমাধান করতে হবে৷ শহরের দরিদ্র ও ধনী শ্রেণির জন্য আলাদা পানির দর নির্ধারণ করা যেতে পারে বলে মন্ত্রী মন্তব্য করেন৷ গুলশান-বনানী অভিজাত এলাকায় পানির দর বেশি এবং বস্তি এলাকায় পানির দর কম করার ব্যবস্থা করতে হবে। তিনি বলেন, সেমিনার বা সিম্পোজিয়ামের মাধ্যমে জ্ঞান চর্চা সবসময় গুরুত্বপূর্ণ। কিন্তু একই সাথে লক্ষ্য রাখতে হবে যেন এগুলোর মাধ্যমে সঠিক তথ্য মানুষের মধ্যে ছড়িয়ে যায়৷

বিশেষ অতিথি হিসেবে বক্তব্য প্রদান করেন সংরক্ষিত আসনের সংসদ সদস্য সৈয়দা রুমানা আক্তার৷ সেমিনারে বক্তারা এসডিজি অভীষ্ট-৬ অর্জনে নিরাপদ পানি, স্যানিটেশন ও হাইজিন খাতে বরাদ্দ বৃদ্ধির পাশাপাশি গ্রাম ও শহরের মধ্যে বিনিয়োগের ন্যায্যতা নিশ্চিত করতে হবে বলে মন্তব্য করেন৷

সেমিনারে সভাপতিত্ব করেন আমাদের সময় পত্রিকার ভারপ্রাপ্ত সম্পাদক মোহাম্মদ গোলাম সারওয়ার। মূল প্রবন্ধ উপস্থাপন করেন বাংলাদেশ ইনস্টিটিউট অভ্ ইন্টারন্যাশনাল এন্ড স্ট্র্যাটেজিক স্টাডিজের পরিচালক রিসার্স ফেলো মাহফুজ কবির৷ এছাড়া অন্যদের মধ্যে বক্তব্য প্রদান করেন জনস্বাস্থ্য প্রকৌশল অধিদপ্তরের প্রধান প্রকৌশলী সাইফুর রহমান৷

#

রুবেল/পাশা/সঞ্জীব/মাহমুদ/রেজাউল/২০২২/১৮৩০ ঘণ্টা

তথ্যবিবরণী নম্বর : ৪৯৮৫

**শিল্প মন্ত্রণালয়ে ই-লাইব্রেরি ও ডে-কেয়ার সেন্টার উদ্বোধন**

ঢাকা, ৩ পৌষ (১৮ডিসেম্বর) :

শিল্পমন্ত্রী নূরুল মজিদ মাহমুদ হুমায়ূন আজ রাজধানীর মতিঝিলস্থ শিল্প মন্ত্রণালয় ভবনে অত্যাধুনিক
ই-লাইব্রেরি এবং ডে-কেয়ার সেন্টার উদ্বোধন করেছেন। শিল্প প্রতিমন্ত্রী কামাল আহমেদ মজুমদার ও শিল্পসচিব জাকিয়া সুলতানাসহ সংশ্লিষ্ট কর্মকর্তা-কর্মচারীবৃন্দ এ সময় উপস্থিত ছিলেন।

ই-লাইব্রেরি উদ্বোধন করে মন্ত্রী বলেন, এটি শিল্প মন্ত্রণালয়ের মতো একটি বড় ও গুরুত্বপূর্ণ মন্ত্রণালয়ের কর্মকর্তা-কর্মচারীদের বুদ্ধিবৃত্তিক চর্চা/পাঠাভ্যাস বৃদ্ধিতে সহায়তা করবে ও জ্ঞান অনুসন্ধানে উদ্বুদ্ধ করবে।

ডে-কেয়ার সেন্টার উদ্বোধন করে মন্ত্রী বলেন, শিল্প মন্ত্রণালয়ের পঞ্চম তলায় স্থাপিত ডে-কেয়ার সেন্টারটিতে কর্মকর্তা-কর্মচারীরা অফিস চলাকালীন সময়ে তাদের ছোট শিশুদের রাখতে পারবেন। এতে তারা শিশু নিয়ে দুশ্চিন্তামুক্ত হয়ে কাজ করতে পারবেন।

উল্লেখ্য, শিল্প মন্ত্রণালয়ের নিচতলায় স্থাপিত ই-লাইব্রেরি একটি অত্যাধুনিক ও প্রযুক্তিনির্ভর লাইব্রেরি, যেখানে মনোরম পরিবেশে মুদ্রিত বইয়ের পাশাপাশি ইলেকট্রনিক বই বা ই-বুক পড়ার সুবিধা থাকছে। ৯৫০ বর্গফুট জায়গার এই লাইব্রেরিতে প্রায় ২০০০ বইয়ের সমাহার থাকবে, যা ই-লাইব্রেরি ওয়েবসাইট ব্যবহার করে অনুসন্ধান করা যাবে। সরকারি বন্ধের দিন ব্যতীত অফিস চলাকালীন লাইব্রেরিতে বই পড়া ও বই ইস্যু করা যাবে।

Individual ID/Password এর মাধ্যমে মন্ত্রণালয়ের প্রত্যেক কর্মকর্তা-কর্মচারী ই-লাইব্রেরিতে যুক্ত হয়ে ক্যাটেগরিভিত্তিক বই অনুসন্ধানের পাশাপাশি বই ধার নিতে বা পড়তে পারবেন। ডিজিটাল পদ্ধতিতে লাইব্রেরি ম্যানেজমেন্ট করায় খুব সহজে বই উত্তোলন-জমাদান সংক্রান্ত ডেটাবেইজ মেইনটেনই করা যাবে এবং কার কাছে কতটি বই ফেরত দেয়ার জন্য Pending আছে তার তথ্য খুব সহজে বের করা যাবে।

#

মাহমুদুল/পাশা/সঞ্জীব/মাহমুদ/রেজাউল/২০২২/১৮১২ ঘণ্টা

তথ্যবিবরণী নম্বর : ৪৯৮৪

**দেশ গঠনে দরকার মেধার সর্বোত্তম ব্যবহার ও বিভিন্ন ক্ষেত্রে গবেষণা**

 **--শিল্পমন্ত্রী**

ঢাকা, ৩ পৌষ (১৮ডিসেম্বর) :

শিল্পমন্ত্রী নূরুল মজিদ মাহমুদ হুমায়ূন বলেছেন, দেশ গঠনে দরকার মেধার সর্বোত্তম ব্যবহার ও বিভিন্ন ক্ষেত্রে গবেষণা। তিনি বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে আমরা অর্জন করেছি কাঙ্ক্ষিত স্বাধীনতা। স্বাধীনতা লাভের পর বঙ্গবন্ধু দেশ গড়ার কাজ শুরু করেন। বর্তমানে তাঁরই সুযোগ্য কন্যা প্রধানমন্ত্রী শেখ হাসিনার নেতৃত্বে আমরা কাজ করে যাচ্ছি।

মন্ত্রী বলেন, উন্নত ও ডিজিটাল প্রযুক্তিনির্ভর শিল্পায়ন গড়ে তুলতে বঙ্গবন্ধুকন্যা প্রধানমন্ত্রী শেখ হাসিনার নির্দেশনায় শিল্প মন্ত্রণালয় কাজ করছে। ইতিমধ্যে এর সুফল আমরা ভোগ করছি। প্রযুক্তিনির্ভর চিন্তাভাবনা থেকে শিল্পায়ন গড়ে তুলতে তিনি মন্ত্রণালয় ও দপ্তর/সংস্থা প্রধানদের আহ্বান জানান।

আজ শিল্প মন্ত্রণালয় আয়োজিত মহান বিজয় দিবস ২০২২ উদ্‌যাপন উপলক্ষ্যে আলোচনা সভায় প্রধান অতিথির বক্তব্যে মন্ত্রী এসব কথা বলেন। শিল্প মন্ত্রণালয়ের সম্মেলন কক্ষে এ অনুষ্ঠান আয়োজন করা হয়। শিল্পসচিব জাকিয়া সুলতানার সভাপতিত্বে অনুষ্ঠানে বিশেষ অতিথি হিসেবে বক্তৃতা করেন শিল্প প্রতিমন্ত্রী কামাল আহমেদ মজুমদার। অন্যদের মধ্যে বাংলাদেশ কেমিক্যাল ইন্ডাস্ট্রিজ কর্পোরেশন (বিসিআইসি)’র চেয়ারম্যান শাহ্ মোঃ ইমদাদুল হক,  বাংলাদেশ ইস্পাত ও প্রকৌশল কর্পোরেশন (বিএসইসি)’র চেয়ারম্যান মোঃ শহীদুল হক ভূঁঞা, শিল্প মন্ত্রণালয়ের অতিরিক্ত সচিব সচিব জনেন্দ্র নাথ সরকার ও উপসচিব ড. মোঃ ফয়সাল আবেদীন খান বক্তৃতা করেন। এতে অন্যদের মধ্যে মন্ত্রণালয়ের ঊর্ধ্বতন কর্মকর্তা এবং দপ্তর সংস্থার প্রধানগণ উপস্থিত ছিলেন।

বিশেষ অতিথির বক্তব্যে শিল্প প্রতিমন্ত্রী বলেন, বঙ্গবন্ধুকন্যা প্রধানমন্ত্রী শেখ হাসিনার যোগ্য নেতৃত্বে বাংলাদেশ আজ স্বল্পোন্নত দেশ থেকে মর্যাদাশীল, উন্নয়নশীল দেশে উন্নতি লাভ করেছে। বাংলাদেশ এখন উন্নয়নের রোল মডেল। ২০৪১ সালের মধ্যে উন্নত ও সমৃদ্ধ বাংলাদেশ গড়তে শিল্পভিত্তিক অর্থনীতির বিকল্প নেই। তিনি আজকের বিজয় দিবসের শপথ নিয়ে ক্ষুধামুক্ত, দারিদ্র্যমুক্ত, অসাম্প্রদায়িক, সমৃদ্ধ স্বপ্নের সোনার বাংলাদেশ গড়তে যার যার দায়িত্ব সৎ ও নিষ্ঠার সাথে পালনের আহ্বান জানান।

এর আগে শিল্প মন্ত্রণালয়ের চত্বরে স্থাপিত জাতির পিতার ম্যুরাল এবং মন্ত্রণালয়ের লবিতে জাতির পিতার প্রতিকৃতিতে মন্ত্রী, প্রতিমন্ত্রী এবং সচিব শিল্প মন্ত্রণালয়ের পক্ষ হতে পুষ্পস্তবক অর্পণের মাধ্যমে শ্রদ্ধা নিবেদন করেন। পরে শিল্প মন্ত্রণালয়ের আওতাধীন দপ্তর ও সংস্থাসমূহের পক্ষ হতে শ্রদ্ধা নিবেদন করা হয়।

#

মাহমুদুল/পাশা/সঞ্জীব/মাহমুদ/রেজাউল/২০২২/১৮০৫ ঘণ্টা

তথ্যবিবরণী নম্বর : ৪৯৮৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩ পৌষ (১৮ডিসেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ১৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬৫ শতাংশ। এ সময় ২ হাজার ৬১২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩৮ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৬ হাজার ৭৯৪ জন।

#

কবীর/পাশা/মাহমুদ/রেজাউল/২০২২/১৬৪০ ঘণ্টা

তথ্যবিবরণী নম্বর : ৪৯৮২

**নিরাপদ ও নৈতিক অভিবাসন নিশ্চিত করতে আমরা অঙ্গীকারবদ্ধ**

 -প্রবাসী কল্যাণ মন্ত্রী

ঢাকা, ৩ পৌষ (১৮ ডিসেম্বর):

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, নিরাপদ ও নৈতিক অভিবাসন নিশ্চিত করতে আমরা অঙ্গীকারবদ্ধ। নিরাপদ অভিবাসনের লক্ষ্যে জনসচেতনতা বৃদ্ধির জন্য প্রবাসী কল্যাণ ও বৈদেশিক কর্মসংস্থান মন্ত্রণালয় কাজ করে যাচ্ছে। তিনি বলেন, প্রধানমন্ত্রীর নির্দেশনা অনুযায়ী সরকার বাংলাদেশের প্রতিটি উপজেলা থেকে বছরে গড়ে ১ হাজার কর্মীকে বিদেশে পাঠানোর লক্ষ্য নিয়ে কাজ করছে। এ লক্ষ্য অর্জনে সরকারের পাশাপাশি উন্নয়ন সহযোগী, আন্তর্জাতিক সংস্থাসমূহ, এনজিও, সুশীলসমাজসহ সব অংশীজনকে সম্মিলিতভাবে কাজ করতে হবে। বৈদেশিক কর্মসংস্থানের যে চ্যালেঞ্জগুলো রয়েছে সেগুলো সবার আন্তরিক সহযোগিতা ও প্রচেষ্টার মাধ্যমে অতিক্রম করা সম্ভব বলে তিনি আশা প্রকাশ করেন।

আজ রাজধানীর ওসমানী স্মৃতি মিলনায়তনে ‘আন্তর্জাতিক অভিবাসী দিবস-২০২২’ উপলক্ষ্যে প্রবাসী কল্যাণ ও বৈদেশিক কর্মসংস্থান মন্ত্রণালয় আয়োজিত এক অনুষ্ঠানে প্রধান অতিথির বক্তব্যে মন্ত্রী এ কথা বলেন । এতে সভাপতিত্ব করেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন।

মন্ত্রী বলেন, প্রতিযোগিতামূলক বাজারে টিকে থাকার জন্য দক্ষ জনশক্তির কোনো বিকল্প নেই। যথাযথ প্রশিক্ষণ পেলে আমাদের অভিবাসীরা দেশের অর্থনীতিতে আরো বড় অবদান রাখতে পারবে। প্রধানমন্ত্রী শেখ হাসিনা ৮ম পঞ্চবার্ষিকী পরিকল্পনায় উপজেলা পর্যায়ে একটি করে কারিগরি প্রশিক্ষণ কেন্দ্র স্থাপন ও প্রশিক্ষণের মাধ্যমে দক্ষ কর্মী তৈরির লক্ষ্যমাত্রা নির্ধারণ করেছেন। ইতোমধ্যে প্রধানমন্ত্রী গত ২৮ জুলাই ২০২২ তারিখে ২৪টি কারিগরি প্রশিক্ষণ কেন্দ্র উদ্বোধন করেছেন। এরই ধারাবাহিকতায় মুজিববর্ষ উপলক্ষ্যে আরো ১০০ টি উপজেলায় ১০০টি কারিগরি প্রশিক্ষণ কেন্দ্র নির্মাণ প্রকল্প অনুমোদনের জন্য পরিকল্পনা কমিশনে প্রেরণ প্রক্রিয়াধীন রয়েছে।

আমাদের অভিবাসী কর্মীরা দেশের জন্য বৈদেশিক মুদ্রা উপার্জন করে দেশের অর্থনৈতিক উন্নয়নে অবদান রাখছেন উল্লেখ করে মন্ত্রী বলেন, দেশের অবকাঠামো উন্নয়ন ও অর্থনৈতিক সমৃদ্ধি অর্জনের মাধ্যমে তারা দেশের সুনাম বিশ্বব্যাপী ছড়িয়ে দিচ্ছেন। রূপকল্প ২০৪১ বাস্তবায়ন ও জাতিসংঘ ঘোষিত টেকসই উন্নয়ন লক্ষ্যমাত্রা অর্জনে আমাদের অভিবাসী কর্মীরা বিশেষ অবদান রেখে চলেছেন।

সভায় বিশেষ অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত স্থায়ী কমিটির সভাপতি মোঃ আনিসুল ইসলাম মাহমুদ। এতে স্বাগত বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের অতিরিক্ত সচিব মোঃ শফিকুল ইসলাম। এতে আরো বক্তব্য রাখেন আইএলও টুমো পটেনিন, আইওএম এর চিফ অব মিশন আব্দুসাত্তার ইসোয়েভ, ওয়েজ আর্নার্স কল্যাণ বোর্ড এর মহাপরিচালক মোঃ হামিদুর রহমান, জনশক্তি কর্মসংস্থান ও প্রশিক্ষণ ব্যুরোর মহাপরিচালক মোঃ শহীদুল আলম এনডিসি, বাংলাদেশ এসোসিয়েশন অফ ইন্টারন্যাশনাল রিক্রুটিং এজেন্সিজ (বায়রা)- এর সভাপতি আবুল বাশার এবং এনআরবি সিআইপি এসোসিয়েশনের সভাপতি মোঃ মাহতাবুর রহমান প্রমুখ।

এরপর এন আরবি সি আই পি হিসেবে মনোনীত ৬৭ জন প্রবাসী বাংলাদেশিকে ক্রেস্ট ও সম্মাননা এবং ১ হাজার ৬৮৮ জন প্রবাসী কর্মীদের সন্তানদের বৃত্তি প্রদান করা হয়। অনুষ্ঠান শেষে এক মনোজ্ঞ সাংস্কৃতিক অনুষ্ঠানের আয়োজন করা হয়।

#

রাশেদ/অনসূয়া/ডালিয়া/শাম্মী/রবি/ইমা/২০২২/১৫৪৫ ঘণ্টা

তথ্যবিবরণী নম্বর : ৪৯৮১

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ৩ পৌষ (১৮ ডিসেম্বর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় ‘আন্তর্জাতিক অভিবাসী দিবস-২০২২’ উপলক্ষ্যে নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

**থাকবো ভালো, রাখবো ভালো দেশ; বৈধপথে প্রবাসী আয়-গড়বো বাংলাদেশ’-প্রবাসী কল্যাণ ও বৈদেশিক কর্মসংস্থান মন্ত্রণালয়।**

#

সাজ্জাদ/অনসূয়া/শাম্মী/রবি/শামীম/২০২২/১৫১০ ঘণ্টা

তথ্যবিবরণী নম্বর : ৪৯৮০

**ডেল্টাপ্লান বাস্তবায়নে পানি উন্নয়ন বোর্ডকে অগ্রণী ভূমিকা রাখতে হবে**

 **-এনামুল হক শামীম**

ঢাকা, ৩ পৌষ (১৮ ডিসেম্বর):

পানি সম্পদ উপমন্ত্রী একেএম এনামুল হক বলেছেন, দেশের প্রথম শতবর্ষী পরিকল্পনা বাস্তবায়নে পানি সম্পদ মন্ত্রণালয় ও পানি উন্নয়ন বোর্ডের অগ্রণী ভূমিকা রাখার সুযোগ গৌরবের। প্রধানমন্ত্রী শেখ হাসিনার অভীষ্ট লক্ষ্য অর্জনে আমাদেরকে আরো যোগ্য হতে হবে।

আজ নারায়ণগঞ্জে পানি উন্নয়ন বোর্ডের ড্রেজার শাখা পরিদর্শন শেষে কর্মকর্তাদের সঙ্গে বৈঠককালে উপমন্ত্রী এসব কথা বলেন।

উপমন্ত্রী বলেন, ডেল্টা প্লানের সিংহভাগ কাজই পানি সম্পদ মন্ত্রনালয় ও পানি উন্নয়ন বোর্ড সম্পন্ন করবে। এ লক্ষ্য বাস্তবায়নে পানি উন্নয়ন বোর্ডের ড্রেজার শাখাকে অগ্রণী ভূমিকা পালন করতে হবে। অত্যাধুনিক মেশিন ব্যবহার করতে হবে। কাজের গুণগত মান ঠিক রাখতে হবে। নির্ধারিত সময়ে কাজ সম্পন্ন করতে হবে। সঠিকভাবে তদারকি করতে হবে। কোনো ক্ষেত্রেই অনিয়ম ও গাফিলতি করা যাবে না। অর্থসাশ্রয় করে প্রকল্প বাস্তবায়ন করতে হবে। কর্মকর্তাসহ সবাইকে নিজ নিজ স্থান থেকে সততা ও নিষ্ঠার সাথে কাজ করে দেশকে এগিয়ে নিতে হবে। তাহলেই বঙ্গবন্ধু কন্যা প্রধানমন্ত্রী শেখ হাসিনা ঘোষিত স্মার্ট বাংলাদেশ ও ডেল্টাপ্লান বাস্তবায়ন সম্ভব হবে।

এনামুল হক আরো বলেন, প্রধানমন্ত্রী শেখ হাসিনার মহাপরিকল্পনা ডেল্টাপ্লান -২১০০ বাস্তবায়ন হলে এসব সমস্যা আর থাকবে না। এসব প্রকল্পের সিংহভাগই পানি সম্পদ মন্ত্রণালয় ও পানি উন্নয়ন বোর্ড সম্পন্ন করবে। বাংলাদেশের ইতিবাচক পরিবর্তনের অগ্রনায়ক শেখ হাসিনা। তাঁকে ঘিরে সুন্দর আগামীর স্বপ্ন দেখে বাংলাদেশ। তিনি আগামী প্রজন্মকে নিয়ে ভাবেন বলেই মহাপরিকল্পনা ‘ডেল্টা প্লান-২১০০’ প্রণয়ন করেছেন এবং বাস্তবায়নে কাজ করে চলছেন। এই মহাপরিকল্পনা বাস্তবায়ন হলে বাংলাদেশ আর কোনো নদীভাঙন, বন্যা, ঘূর্ণিঝড়, জলোচ্ছ্বাস, প্রাকৃতিক দুর্যোগ থাকবে না। তাই এ অভীষ্ট লক্ষ্য বাস্তবায়নে সবাইকে কাজ করতে হবে।

 পানি উন্নয়ন বোর্ডের অতিরিক্ত মহাপরিচালক (পূর্ব) জ্যোতি প্রসাদ ঘোষ, অতিরিক্ত প্রধান প্রকৌশলী আজিজুর রহমান, নারায়ণগঞ্জের জেলা প্রশাসক মো. মঞ্জুরুল হাফিজ, পুলিশ সুপার গোলাম মোস্তফা রাসেল প্রমুখ এসময় উপস্থিত ছিলেন।

এর আগে উপমন্ত্রী জাতির পিতা বঙ্গবন্ধু শেখ মুজিবুর রহমানের প্রতিকৃতিতে শ্রদ্ধাঞ্জলি নিবেদন করেন।

 #

গিয়াস/অনসূয়া/ডালিয়া/শাম্মী/রবি/ইমা/২০২২/১৪৫০ ঘণ্টা